CELEX: 32018D0485
Language: da
Date: 2018-03-19 00:00:00
Title: Rådets gennemførelsesafgørelse (EU) 2018/485 af 19. marts 2018 om at give Danmark tilladelse til at anvende en særlig foranstaltning, der fraviger artikel 75 i direktiv 2006/112/EF om det fælles merværdiafgiftssystem

23.3.2018   
            
            
               DA
            
            
               Den Europæiske Unions Tidende
            
            
               L 81/13
            
         RÅDETS GENNEMFØRELSESAFGØRELSE (EU) 2018/485
   af 19. marts 2018
   om at give Danmark tilladelse til at anvende en særlig foranstaltning, der fraviger artikel 75 i direktiv 2006/112/EF om det fælles merværdiafgiftssystem
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 291, stk. 2,
   under henvisning til Rådets direktiv 2006/112/EF af 28. november 2006 om det fælles merværdiafgiftssystem (1), særlig artikel 395, stk. 1,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Ved brev registreret i Kommissionen den 21. november 2017 i overensstemmelse med artikel 395, stk. 2, i direktiv 2006/112/EF anmodede Danmark om tilladelse til at anvende en særlig foranstaltning vedrørende retten til at fradrage indgående moms, der fraviger bestemmelserne i nævnte direktivs artikel 75.
            
         
               (2)
            
            
               I overensstemmelse med artikel 395, stk. 2, andet afsnit, i direktiv 2006/112/EF har Kommissionen ved breve af 7. december 2017 og 8. december 2017 fremsendt anmodningen fra Danmark til de øvrige medlemsstater og ved brev af 11. december 2017 underrettet Danmark om, at den rådede over alle de oplysninger, den fandt nødvendige for at kunne vurdere anmodningen
            
         
               (3)
            
            
               Uden en sådan fravigelsesforanstaltning fremgår det af lovgivningen i Danmark, at hvis en let varebil med en tilladt totalvægt på op til tre ton er registreret hos de danske myndigheder som værende anvendt udelukkende til erhvervsformål, har den afgiftspligtige person ret til at fradrage hele den indgående moms på udgifter til anskaffelse og drift af køretøjet. Hvis et sådant køretøj efterfølgende anvendes til privat brug, fortaber den afgiftspligtige person retten til at fradrage moms betalt ved anskaffelse af køretøjet.
            
         
               (4)
            
            
               For at afbøde følgerne af denne ordning har Danmark anmodet om tilladelse til at anvende en særlig foranstaltning, der fraviger artikel 75 i direktiv 2006/112/EF. Fravigelsen blev indrømmet ved Rådets gennemførelsesafgørelse 2012/447/EU (2) og derefter Rådets gennemførelsesafgørelse (EU) 2015/992 (3). Sidstnævnte afgørelse udløb den 31. december 2017.
            
         
               (5)
            
            
               Foranstaltningen vil give afgiftspligtige personer, der har registreret et køretøj udelukkende til erhvervsmæssig brug, mulighed for at benytte køretøjet til privat brug og for at beregne afgiftsgrundlaget ved leveringen af ydelsen i henhold til artikel 75 i direktiv 2006/112/EF på grundlag af en daglig standardsats snarere end fortabe deres ret til at fradrage moms betalt ved anskaffelse af køretøjet.
            
         
               (6)
            
            
               Denne forenklede beregningsmetode bør imidlertid være begrænset til 20 dages privat brug for hvert kalenderår, og det standardmomsbeløb, der skal betales, bør fastsættes til 40 DKK for hver dags privat brug. Beløbet er fastsat af den danske regering på basis af en analyse af nationale statistikker.
            
         
               (7)
            
            
               Denne foranstaltning, som bør gælde for lette varebiler med en tilladt totalvægt på op til tre ton, tager sigte på at forenkle momsforpligtelserne for afgiftspligtige personer, der gør lejlighedsvis privat brug af et køretøj, der var registreret udelukkende til erhvervsformål, hvorved afgiftsopkrævningen forenkles. Det vil dog fortsat være muligt for en afgiftspligtig person at vælge at registrere en let varebil som værende til både erhvervsmæssig og privat brug. Ved at gøre brug af denne mulighed vil den afgiftspligtige person fortabe retten til at fradrage moms betalt ved anskaffelse af køretøjet, men vil ikke skulle betale en daglig afgift for privat brug.
            
         
               (8)
            
            
               At tillade en foranstaltning, der sikrer, at en afgiftspligtig person, som gør lejlighedsvis privat brug af et køretøj, der er registreret udelukkende til erhvervsformål, ikke fratages den fulde ret til at fradrage den indgående moms på det pågældende køretøj, er i overensstemmelse med de generelle regler om fradrag, der er fastsat i direktiv 2006/112/EF.
            
         
               (9)
            
            
               Tilladelsen bør gælde for en begrænset periode og bør derfor udløbe den 31. december 2020.
            
         
               (10)
            
            
               For at sikre at målene med foranstaltningen opfyldes, herunder at sikre en uafbrudt anvendelse af den fravigelse, der tidligere er givet tilladelse til, og at give retssikkerhed med hensyn til afgiftsperioden, bør denne afgørelse finde anvendelse fra den 1. januar 2018. Idet Danmark anmodede om fornyelse af tilladelsen den 21. november 2017 og fra den 1. januar 2018 fortsatte med at anvende de retsregler, der i national ret er fastsat på grundlag af den tidligere tilladte fravigelse, respekteres de pågældende personers berettigede forventninger.
            
         
               (11)
            
            
               I tilfælde af at Danmark anmoder om en yderligere forlængelse af fravigelsesforanstaltningen efter den 31. december 2020, bør Danmark senest den 31. marts 2020 indsende en rapport til Kommissionen sammen med anmodningen om forlængelse.
            
         
               (12)
            
            
               Det anslås, at fravigelsen kun i ubetydelig grad vil påvirke de samlede indtægter fra moms, der opkræves ved det endelige forbrug, og ingen negative indvirkninger får på Unionens egne indtægter hidrørende fra moms —
            
         VEDTAGET DENNE AFGØRELSE:
   Artikel 1
   Når en afgiftspligtig person anvender en let varebil, der er registreret som værende udelukkende til erhvervsmæssig brug, til privat brug eller til sit personales private brug eller mere generelt til anden brug end forretningsbrug, har Danmark tilladelse til som fravigelse af artikel 75 i direktiv 2006/112/EF at fastsætte afgiftsgrundlaget som en standardsats for hver dag af en sådan brug.
   Standardsatsen pr. dag, jf. stk. 1, er 40 DKK.
   Artikel 2
   Den i artikel 1 omhandlede foranstaltning finder kun anvendelse på lette varebiler med en tilladt totalvægt på op til tre ton.
   Denne foranstaltning finder ikke anvendelse, når den private brug overstiger 20 dage pr. kalenderår.
   Artikel 3
   Denne afgørelse får virkning på dagen for meddelelsen.
   Den anvendes fra den 1. januar 2018 til den 31. december 2020.
   Enhver anmodning om forlængelse af den foranstaltning, som denne afgørelse indeholder bestemmelser om, indgives til Kommissionen senest den 31. marts 2020 og ledsages af en rapport med en bedømmelse af foranstaltningen.
   Artikel 4
   Denne afgørelse er rettet til Kongeriget Danmark.
   
      Udfærdiget i Bruxelles, den 19. marts 2018.
      
         
            På Rådets vegne
         
         R. PORODZANOV
         
            Formand
         
      
   
   
      (1)  EUT L 347 af 11.12.2006, s. 1.
   
      (2)  Rådets gennemførelsesafgørelse 2012/447/EU af 24. juli 2012 om bemyndigelse af Danmark til at indføre en særlig foranstaltning, der fraviger artikel 75 i direktiv 2006/112/EF om det fælles merværdiafgiftssystem (EUT L 202 af 28.7.2012, s. 24).
   
      (3)  Rådets gennemførelsesafgørelse (EU) 2015/992 af 19. juni 2015 om bemyndigelse af Danmark til at indføre en særlig foranstaltning, der fraviger artikel 75 i direktiv 2006/112/EF om det fælles merværdiafgiftssystem (EUT L 159 af 25.6.2015, s. 66).